Rasmus Prehn (S), 2011-05-26:
Når jeg lige blev siddende nede ved min plads ved min computer et stykke tid, var det, fordi jeg lige skulle ind at tjekke den sidste nye opdatering på Berlingske Tidendes hjemmeside, hvor de har lagt vores forslag op.
Der er det sådan, at man opererer med en afstemningsfunktion, hvor folk kan juble, smile, være kede af det osv.
Til min store fornøjelse kan jeg se, at der nu er en klar føring til folk, der jubler over det her forslag.
Der er faktisk 47 pct. af dem, der har læst artiklen, der jubler.
Der er 9 pct., der smiler.
Der er 30 pct., der keder sig over det.
Der er 6 pct., der er kede af det, og så er der kun 9 pct., der raser over forslaget.
Så samlet set er der altså en rigtig positiv reaktion på det her forslag, og afstemningen er et udtryk for, at det meget mere fører til, at folk jubler, end at de er kede af det, eller at de keder sig over det.
Så Berlingske Tidendes hjemmeside, b.dk, er jo et meget godt eksempel på god kommunikation og på at være i direkte dialog med borgerne.
Det er også det, vi fra socialdemokratisk side sammen med Enhedslisten forsøger at være med det her forslag.
Vi tager det nemlig alvorligt, når der er borgere, der henvender sig til os og siger: Vi har mange gange svært ved at forstå de breve, de tekster, der kommer fra det offentlige.
Når vi tilmed kan se, at der også er empiri på området, der viser, at der er mange, der har svært ved at forstå dem, så tager vi det alvorligt og vil gerne gøre noget ved det.
Så stor tak for det.
Vi kan jo sagtens bruge en masse kræfter her i Folketingssalen på at tale om alt det, der rent faktisk fungerer, alle de gode initiativer, som bl.a. ministeren kommer med.
For der er ingen tvivl om, at de er der, men der er altså også steder, hvor der er plads til forbedringer.
Der synes jeg at det er et rimeligt krav fra os at sige, at vi må gå ind der, hvor der rent faktisk er plads til forbedringer, og gøre de ting, vi kan, for at lave nogle forbedringer.
Vi foreslår at igangsætte en plan – ikke en plan, hvormed man skal tvinge nogen, men hvormed man bare helt stille og roligt opfordrer de forskellige offentlige myndigheder til at gennemgå de hjemmesider, de har, for at se, om der nu er noget, der er for svært at forstå, og hvis der er det, så lave det om.
Det synes vi faktisk kunne være en rigtig god idé at gøre.
Jo mere fokus der er på det her område, jo bedre bliver vi.
Det er derfor, vi foreslår netop sådan en hjemmeside, der kan skabe den fokus.
For vi tror, at det kan være med til, at vi alle sammen bliver bedre.
Det samme gør sig også gældende med vejledningen.
Nej, det er bare et spørgsmål om, at vi gerne vil opdatere den viden, der er på det område.
Vi vil gerne have nogle af de gode fif og tricks, som der bl.a. er fra det gode arbejde, ministeren lægger i det her, skrevet ind i en vejledning, så vi er mest muligt opdateret.
Hvis man allerede er godt i gang med det, er det måske kun en lille ekstra indsats, der skal laves, før vi kommer helt derhen, hvor det er en opdateret vejledning.
Så lad os komme i gang med det.
Så vil vi ikke tvinge nogen til uddannelse, og vi vil ikke sidde herinde på Slotsholmen og detailstyre, hvilken undervisning man skal have.
Vi skriver bare stille og roligt i vores forslag: Lad os nu sikre, at det bliver prioriteret.
Er der offentligt ansatte, som arbejder med at kommunikere, så er det en god idé at få god uddannelse på det her område.
Så der skal være plads til at prioritere det.
Jeg synes, det er nogle forslag, som er ret ligetil at gå i gang med.
Det er bare om at komme i gang, hvis man vil.
Jeg fornemmer jo, at der her i Folketingssalen er meget stor interesse for området.
Der er også enighed om, at vi skal være så gode som muligt på området.
Er der svære ord, skal vi prøve at bruge mere enkle ord osv.
Hvorfor så ikke sige ja til det her beslutningsforslag?
Hvorfor så ikke tage imod den her idé?
Men nej, man vil hellere skyde det ned.
Man vil hellere bruge kræfter på at sige, at det handler om tvang og bureaukrati.
O.k., men så takker vi i hvert fald for den gode debat, vi har haft.
Vi håber, at alene det, at vi har haft muligheden for at vende og dreje argumenterne her i Folketingssalen, er med til, at der er flere, der bliver opmærksom på, at det er en god idé.
Det er et demokratisk mål i sig selv at skrive, så flest mulige forstår det.
Det med, at man får fremmedgørende tekster fra det offentlige, hvor der er fremmedord, man ikke forstår osv., skal vi holde os væk fra.
Vi må altid sørge for at skrive så klart og tydeligt som muligt.
Ligesom ministeren gør det på forbilledlig vis, skal vi alle sammen lade os inspirere til at kommunikere klart og tydeligt.
Så hvis ikke vi har fået andet ud af det her forslag, har vi i hvert fald fået sat den dagsorden, og det er vi rigtig glade for fra socialdemokratisk side.